'n Bietjie rooi maak baie mooi | SARIE
'n Bietjie rooi maak baie mooi
Rooi staan ook bekend as die towerstaffie-kleur in dekor. Bring een rooi item in 'n vertrek en sien hoe die hele ruimte begin lewe.
1. Begin by die voordeur
'n Rooi voordeur heet jou hartlik welkom. Kies 'n kleur soos Fire Cracker 3 of Volcanic Splash 3. 'n Goeie pasmaat vir rooi is turkoois soos Javan Dawn 4 (almal Dulux). Vir deure en hout moet jy 'n oliebasis-verf kies.
2. Verf jou tafel
Maak jou eettafel weer splinternuut deur net die pote te verf. Onthou, jy hoef nie dae lank te skuur as daar vernis aan die tafel is nie. Maak dit net grof met 'n paar hale skuurpapier, verf 'n onderlaag (universal undercoat) voor jy jou kleur verf. Die groot geheim is om verf kurkdroog te laat word tussen lae.
3. Helder jou slaapkamer op
Rooi kussings op 'n spierwit bed is vrolik en treffend. Maak sommer jou eie van Duitse sis of rokmateriaal. Mans is mal oor rooi (veral 'n vrou in 'n rooi rok) en so 'n rooi-en-wit slaapkamer sal ook in hul smaak val. Dit werk ewe goed in 'n kinderkamer vir seuns of dogters.
4. Wat van strepe?
Plak maskeerband op gelyke afstande op 'n raam. Verf eers die een kleur, laat kurkdroog word en plak dan maskeerband oor die geverfde deel. Verf die tweede kleur, laat kurkdroog word en trek maskeerband af.
5. Vernuwe fotorame
As verf vir jou 'n te langsame proses is, gebruik dan spuitverf. Koop 'n blikkie spuitverf-onderlaag om gladde verfwerk te verseker. Laat droog word (dit word vinnig droog) voordat jy die finale kleur spuitverf. Gebruik 'n groot boks wat jy op sy sy draai. Maak 'n raam daarin staan en spuit dit met egalige hale. Moenie die kannetjie te naby aan die raam hou terwyl jy spuit nie.